**LEKCIJE IZ PROŠLOSTI**

**(Re)forme školstva u Hrvatskoj od prosvjetiteljstva do digitalnog doba**

U 2024. godini dvije su važne obljetnice vezane uz povijest hrvatskoga školstva – 250 godina od školske reforme u Habsburškoj Monarhiji kojom je započeo proces uvođenja državnoga, javnoga i obveznoga osnovnog obrazovanja i organiziranog osposobljavanja učitelja te 150 godina od prvoga hrvatskoga školskog zakona, koji je bio osnovom za sekularizaciju, modernizaciju i demokratizaciju hrvatskoga školstva. Pola stoljeća dijeli nas i od zadnje provedene reforme obrazovanja, tzv. Šuvarove reforme.

U predgovoru hrvatskom izdanju svoje knjige *Lekcije iz Finske: što svijet može naučiti iz obrazovne promjene u Finskoj* (2012) Pasi Sahlberg, jedan od tvoraca obrazovne politike u Finskoj, napisao je kako vjeruje da će njegova knjiga prosvjetnim djelatnicima i vlastima u Hrvatskoj pružiti nadu da je promjena moguća, a za to su potrebni odlučnost, hrabrost, suradnja i vrijeme. Njegova se nadanja nisu ostvarila, kao ni svi noviji pokušaji reforme hrvatskoga školstva. Tko se još sjeća brojnih reformskih dokumenata nastalih (i nestalih) u protekla tri desetljeća. Mijenjanje školskoga sustava – u pravilu inertnog i nesklonog brzim promjenama – vrlo je zahtjevan posao, osobito u uvjetima brzih promjena društvenih i tehnoloških uvjeta.

Izložbom i publikacijom *Lekcije iz prošlosti – (re)forme školstva u Hrvatskoj od prosvjetiteljstva do digitalnog doba* cilj nam je dati pregled najvažnijih reformi i pokušaja mijenjanja hrvatskoga školstva tijekom povijesti – od početaka javnoga državnog školstva u okviru prosvjetiteljskih školskih reformi Marije Terezije do najnovijih pokušaja reforme obrazovanja. Naglasak je na reformama i promjenama koje su imale prijelomni utjecaj na školski sustav i na generacije njegovih neposrednih dionika – učenika i učitelja, ali i društvo u cjelini.

Hrvatski školski sustav danas, izuzev visokoškolskoga obrazovanja, u osnovi se po svojoj strukturi ne razlikuje od onoga uspostavljenog krajem pedesetih godina 20. stoljeća, iako je reforma njegovo stalno obilježje u posljednja tri desetljeća. Nakon ove reformske dinamike (ili pseudodinamike) koja odiše „kafkijanskim šarmom” razumno i spasonosno zvuči vapaj: „Dosta je reforme obrazovanja!”

Hrvatski učitelj Sigismund Čajkovac 1938. piše: „Poput barometra pokazuje prosvjeta kakav je kulturni napredak u kojoj državi. Države najkraćega obvezatnoga školovanja na posljednjim su mjestima kulturnoga i materijalnoga napretka.” Od svih europskih zemalja Hrvatska danas ima najkraće obvezno školovanje.

Štefka Batinić